Iущхэмрэ Iущыцэхэмрэ я зэфIэкIхэр
Сабийхэмрэ ныбжьыщIэхэмрэ я творчествэмкIэ республикэ унэм иджыблагъэ щекIуэкIащ «Къэбэрдей-Балъкъэрым и Iущхэмрэ Iущыцэхэмрэ» гуманитар телевизионнэ олимпиадэм и щIыналъэ зэпеуэр. Абы хэтащ ди республикэм и еджакIуэ нэхъыфIхэр.
НыбжьыщIэхэр тхыдэмкIэ, щэнхабзэмрэ хэкур джынымкIэ зэпеуа нэужь, къэпщытакIуэхэм ягъэбелджылащ олимпиадэм щытекIуахэмрэ абы и лауреат хъуахэмрэ. «Къэбэрдей-Балъкъэрым и Iущхэмрэ Iущыцэхэмрэ» зэпеуэм щытекIуащ Бгъэжьнокъуэ Миланэ (ХьэтIохъущыкъуей къуажэ, курыт школ №1), Тау Валерэ (курыт школ №5, Налшык къ.), Журт Даринэ (курыт школ №5, Налшык къ.) сымэ. Абыхэм иратащ зэпеуэм и щIыхь тхылъхэмрэ тыгъэ лъапIэхэмрэ.
А зэхьэзэхуэм и саугъэтхэр апхуэдэу хуагъэфэщащ Инарокъуэ Инал (Сабий творчествэмкIэ центр, Тэрч къ.), Къудей Идар (курыт школ №9, Налшык къ.), Мамучиевэ Мадинэ (курыт школ №32, Налшык къ.), Зайченкэ Демид (курыт школ №23, Налшык къ.), Зукаевэ Даянэ (гимназие №13, Налшык къ.), Къудей Эльмирэ (лицей №2, Налшык къ.), нэгъуэщIхэми.
«Iущхэмрэ Iущыцэхэмрэ» урысейпсо олимпиадэм и кIэух зэпеуэу дыгъэгъазэм Москва щекIуэкIынум Къэбэрдей-Балъкъэр Республикэм къыбгъэдэкIыу хэтынущ Бгъэжьнокъуэ Миланэрэ Тау Валерэрэ. НыбжьыщIэхэм дохъуэхъу ябгъэдэлъ щIэныгъэ куумрэ зэфIэкI лъагэмрэ къэралпсо утыкум ехъулIэныгъэкIэ къыщагъэлъэгъуэфыну.
ЖЫЛАСЭ Маритэ.
